Agtjarige laat Boetman brand | Netwerk24
Agtjarige laat Boetman brand
Die oorsaak van die brand by Boetman-seunskoshuis is in 'n verslag bekend gemaak. Foto:
Die brand wat die Boetman-koshuis by die De La Batskool in puin gelê het, is gestig deur 'n agtjarige seuntjie wat met vuurhoutjies gespeel het.
Die oorsaak van die brand is Dinsdag deur die skoolhoof van De La Batskool, Phillip Cook, bevestig. 'n Brandverslag hieroor is onlangs aan die skool oorhandig.
Die Maandag van die brand moes leerders en personeel toekyk hoe die Boetman-seunskoshuis vir juniors afbrand, heeltemal onbewus van hoe die brand ontstaan het.
Cook beskryf die brand as traumaties, want die 17 leerders asook die huismoeder het al hul besittings in die brand verloor.
"Nie net was die brand onwelkom nie, maar 90 jaar se geskiedenis is in ongeveer 45 minute verwoes. Die brand is weens 'n agtjarige seuntjie wat onder toesig van die huismoeder uitgeglip het om toilet toe te gaan. Die seun het laat skool toe gekom ná die naweek en het direk koshuis toe gegaan met vuurhoutjies wat hy in sy skooltas weggesteek het. Hy het met sy toiletbesoek met die vuurhoutjies in die boonste kamer gespeel. Dis hoe die brand ontstaan het," sê Cook.
Gelukkig is niemand in die voorval beseer nie, maar al die leerders moes in ander koshuise gehuisves word.
Die brandweer se vinnige optrede en die gemeenskap se betrokkenheid ná die brand het Cook verras.
"Die brandweer was gou daar en alles uitstekend beheer. Mense het die kinders en personeel toegevou in hul sorg en omgee. Die reaksie was en is steeds aangrypend. Ons staan in verwondering en dankbaar­heid teenoor almal vir klein en groot skenkings, geld en erbarming."
Gelukkig is die gebou verseker.
"Fase een van die herstel is om die dak op te sit, gevolg deur fase twee wat die mure en die res van die gebou insluit. Daarna volg die vervanging van inhoud en toerusting. Die bouer is aangestel en werk het begin. Die hoop is dat die koshuis teen begin 2019 betrek kan word," sê Cook.
Die seuns sal tot dan op die kampus in woonstelle gehuisves word.
"Ons het begin met 'n proses van spesifieke bedankings. Die De La Batskool staan met dank en verwondering in ons harte omdat die gemeenskap ons so wonderlik ondersteun het," sê Cook.